སྐར་མ་རྀ་ཥི་ནི་བོད་རིགས་རྣམས་ཁྲུས་བྱེད་པའི་དུས་སྟོན་ཞིག་ཡིན་ཞིང་།དེའི་རིང་ཁྲུས་བྱས་ན་ནད་རིགས་སྔོན་འགོག་དང་ལུས་ཁམས་བདེ་ཐང་སོགས་ཀྱི་ཕན་ཡོན་ཡོད་པས་ཆབ་ཞུགས་དུས་ཆེན་ཡང་ཟེར་གྱི་ཡོད།རྩིས་གཞུང་ལས།སྐར་མ་རྀ་ཥི་འཆར་བའི་ཉིན་དེ་ནས་བཟུང་།ཞག་བདུན་རིང་ཆུ་རླུང་ཡན་ལག་བརྒྱད་ལྡན་བདུད་རྩིར་འགྱུར་བས་སྨན་དཔྱད་དང་ཁྲུས་ལ་ཞུགས་ན་དགེ་ཞེས་བསྟན་པ་ཇི་བཞིན།བོད་ཟླ་བརྒྱད་པར་སྐར་མ་རྀ་ཥི་འཆར་བའི་དུས་སུ།མི་རྣམས་ཀྱིས་སྟོན་ཆུ་བརྒལ་བའི་དུས་ཚོད་ཡག་ཤོས་ལ་བརྩིས་ནས།རོ་བཅུད་ལྡན་པའི་བཟའ་རིགས་གྲ་སྒྲིག་འཐུས་ཚང་བྱས་ཏེ།དགའ་ཉེ་བློ་དཀར་མཉམ་སྡེབས་ཐོག་ཆུ་ཚན་ཁག་ལ་ནད་བཅོས་བྱེད་པར་འགྲོ་བ་དང་།དེ་མིན་མང་ཆེ་བས་ཡུལ་ལུང་སོ་སོའི་གཙང་པོ་དང་ཆུ་བོ་ཁག་ལ་ཁྲུས་བྱེད་པ།མལ་གདན་གྱོན་ཆས་འཁྲུད་པ་སོགས་བྱེད་ཀྱི་ཡོད།དེ་ནི་དམིགས་བསལ་གྱི་ཁྱད་ཆོས་ལྡན་པའི་བོད་རིགས་ཀྱི་འཚོ་བའི་གོམས་གཤིས་ཤིག་རེད།རང་རེའི་མེས་པོ་རྣམས་ཀྱི་བཤད་སྲོལ་ལ།སྐར་མ་རྀ་ཥི་འཆར་རིང་ཆུ་བརྒལ་ན་ནད་རིགས་སྔོན་འགོག་གི་ནུས་པ་ཡོད་ཅེས་དང་།ལྷག་པར་དུ་ཆུ་ཚན་ལ་བདུན་ཁ་ཤས་འགྲོ་ཐུབ་ན་ནད་བཅོས་ཀྱི་ནུས་པ་ལྡན་ཟེར་བ་སོགས་མང་དུ་ཡོད་ལ།གོམས་གཤིས་འདི་རིགས་ད་བར་དུ་མ་ཉམས་རྒྱུན་འཛིན་བྱུང་ནས།སྐར་མ་རྀ་ཥི་ཡི་རིང་བོད་ཁུལ་གྱི་མང་ཚོགས་རྣམས་ཀྱིས་གོས་འཁྲུད་གཟུགས་གསོ་ལ་བྲེལ་བཞིན་ཡོད།